text: Tricktyv varetægtsfængslet 
  18 november 2017 kl. 11.56
  En 58-årig mand, som den seneste uge har snydt sig til kontanter i butikker i Esbjerg, Varde, Haderslev og Ribe, er blevet varetægtsfængslet frem til 1. december.
  Fredag pågreb Syd- og Sønderjyllands Politi en 58-årig mand fra Kroatien, efter at han forsøgte at snyde sig til kontanter i en Matas i Ribe. Manden har den seneste uge snydt sig til et ukendt pengebeløb i forretninger i både Esbjerg, Varde, Haderslev og Ribe.
  Det lykkedes ikke for manden at snyde personalet i Matas i Ribe, som var advaret af politiet om hans hærgen de seneste dage. Da de samtidig kunne give et godt signalement af den 58-årige, lykkedes det politiet at anholde ham senere fredag.
  Lørdag formiddag blev den 58-årige kroat fremstillet i grundlovsforhør og blev varetægtsfængslet frem til 1. december
  Manden er typisk kommet ind i forretninger og har købt for et mindre beløb, hvor han så betaler med en 500-kroneseddel, som han efterfølgende beder om at få vekslet. Det er lykkedes manden, at skabe så meget forvirring, at han er endt med at komme fra butikkerne med en ekstra 500-kroneseddel.
  Den 58-årige kroat har erkendt at stå bag tricktyverierne i Esbjerg, Varde, Haderslev og Ribe, men politiet mistænker ham for at have flere forhold på samvittigheden.
  Den 58-årige tricktyv der blev anholdt i Ribe i går efter flere forhold i hele politikredsen er i dag blevet fremstillet i grundlovsforhør og varetægtsfængslet indtil den 1. december. Vagtchefen #politidk
  
  